Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2023/C 41/12)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„NUECES DE NERPIO“

EÚ č.: PDO-ES-02786 – 16. 7. 2021

CHOP (X) CHZO ( )

1. Názov

„Nueces de Nerpio“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Sušené vlašské orechy, dodávané celé v škrupine, ako celé jadrá, polovičné jadrá alebo mleté, zo zdravých plodov s odstránenými vonkajšími šupkami, získané z rôznych miestnych orechov pôvodom z obce Nerpio a z iných odrôd (kultivarov) prispôsobených na oblasť výroby, pričom všetky patria k druhu Juglans regia L.

Schválené odrody:

Hlavná odroda: Miestna odroda, „pôvodný orech Nerpio“, je výsledkom výberu semien pestovateľmi z Nerpia od 16. storočia. Tým sa vytvoril neštepený ekotyp orecha dokonale prispôsobeného údoliu rieky Taibilla. Háje storočných pôvodných orechov tvoria jedinečné krajinné a rastlinné genetické dedičstvo v oblasti Nerpio. Tento ekotyp predstavuje najmenej 80 % všetkých stromov tohto druhu v oblasti výroby.

Druhotné odrody (kultivary): Franquette, Chandler, Pedro a Fernor, odrody pestované v Nerpiu od 90. rokov 20. storočia, prispôsobené miestnym podmienkam. Tieto druhotné odrody sa musia navrúbľovať na neštepené kmene miestnej odrody, „pôvodný orech Nerpio“. Tento kmeň poskytuje druhotným odrodám väčšiu silu, prispôsobenie vápencovým pôdam a odolnosť voči pôdnym chorobám a zaduseniu koreňov. Tieto faktory pomáhajú druhotným odrodám aklimatizovať sa na oblasť výroby.

Charakteristické znaky jadra alebo semena:

— Membrána obklopujúca jadro alebo semeno je o niečo tmavšia: béžovo-bronzovo-gaštanová. Súvisí to s vysokou koncentráciou tanínov a tým s väčšími antioxidačnými a organoleptickými vlastnosťami.

— Má značnú chemickú stabilitu, vďaka čomu je odolné voči zatuchnutiu (trvanlivosť viac ako rok, tradičné podmienky skladovania stanovené pre CHOP).

— Mierne horká chuť a pocit trpkosti z dôvodu vysokého obsahu tanínov.

— Vysoký obsah prírodných antioxidantov, hlavne tanínov získaných z kyseliny galovej a kyseliny elagovej. Použitím metódy hodnotenia antiradikálovej kapacity voči DPPH, vyjadrenej ako antioxidačná kapacita ekvivalentná Troloxu (TEAC), je antioxidačná aktivita vlašských orechov Nerpio ≥ 110 μmol Trolox/g vlašských orechov (±10 %). To je oveľa viac ako v prípade iných vlašských orechov na trhu.

Druhy výrobku

Vlašské orechy sa môžu dodávať ako:

— „celé“ v škrupine,

— „celé jadrá“ alebo semeno,

— „polovice“ alebo polovičné jadrá,

— „mleté“ alebo mleté jadrá.

Vlašské orechy „celé“ a „celé jadrá“ musia spĺňať minimálne požiadavky na kvalitu pre „Extra“ triedu a I. triedu, ktoré sú vymedzené v medzinárodných normách týkajúcich sa obchodovania s vlašskými orechmi v škrupine (norma EHK OSN DDP-01) a týkajúcich sa uvádzania jadier vlašských orechov na trh (norma EHK OSN DDP-02).

Minimálna veľkosť vlašských orechov dodávaných ako „celé“ je 28 mm. Vlašské orechy „Celé jadrá“ musia byť väčšie ako 8 mm.

Vo všetkých triedach a formách musia mať vlašské orechy „celé“ v čase balenia obsah vlhkosti nižší ako 7 %. V prípade vlašských orechov „celé jadrá“, „polovice“ a „mleté“ je maximálny obsah vlhkosti 5 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

–

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Pestovanie, zber, sušenie a príprava plodov sa musí uskutočniť v oblasti výroby.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

V prípade vlašských orechov dodávaných ako „polovice“ musí byť jadro veľké od 3 mm do 8 mm. Odchýlky väčšie ako 10 %, nezodpovedajúce hmotnosti, nie sú povolené. V prípade vlašských orechov dodávaných ako „mleté“ nie je zavedené žiadne vymedzenie veľkosti okrem veľkosti menšej ako 3 mm. Je povolená maximálna odchýlka 10 % hmotnosti.

Na balenie vlašských orechov predávaných ako „celé“ je stanovený maximálny limit 25 kg. V prípade vlašských orechov „celé jadrá“, „polovice“ a „mleté“ je maximálny limit balenia 15 kg.

Skladovanie, klasifikácia a balenie sa musia uskutočniť na rovnakom mieste, vždy v rámci oblasti výroby. Prebaľovanie je zakázané. Balenie pri zdroji sa zdôvodňuje zabezpečením prirodzených podmienok prostredia, v ktorých sa s výrobkom „Nueces de Nerpio“ manipuluje a v ktorých sa uchováva. Nesmie sa povoliť prievan, vlhkosť nesmie byť vyššia ako 75 % a teplota nesmie byť vyššia ako 20 °C. Tieto podmienky sú v obci Nerpio zaručené a sú nevyhnutné na zachovanie vysokého obsahu tanínu, ktorý je charakteristický pre vlašské orechy a takisto spomaľuje proces zatuchnutia.

3.6. Špecifické pravidlá označovania výrobku, na ktorý sa vzťahuje registrovaný názov

Označenie pôvodu „Nueces de Nerpio“ a/alebo logo CHOP „Nueces de Nerpio“ musia byť veľmi zreteľne uvedené na etiketách a komerčnom obale týchto vlašských orechov.

Obaly, v ktorých sa vlašské orechy odosielajú na spotrebu, musia byť označené očíslovanými etiketami, ktoré nemožno opätovne použiť.

Vlašské orechy možno uvádzať na trh len s označením registrovaných závodov na manipuláciu a balenie patriacich do oblasti výroby.

V rámci nepovinného označovania sa pre vlašské orechy zo stromov starších ako 100 rokov používa označenie „De nogales centenarios“ [Zo 100-ročných orechov]. Okrem toho sa v prípade vlašských orechov zo stromov z oficiálneho zoznamu ochrany životného prostredia, či už na vnútroštátnej úrovni alebo na úrovni EÚ, k označeniu „De nogales singulares“ [Z významných orechov] pripojí názov stromu zo zoznamu.

Keď sa výrobok uvádza na trh, použijú sa deskriptory rôznych foriem: „celé“, „celé jadrá“, „polovice“ a „mleté“.

4. Stručné vymedzenie zemepisnej oblasti

Tradičnú oblasť výroby, manipulácie a balenia výrobku „Nueces de Nerpio“ tvorí prírodná zemepisná oblasť v okolí povodia rieky Taibilla a jej prítokov, ktorá je vymedzená v minimálnej nadmorskej výške 900 m a pokrýva tieto územia.

Autonómna oblasť Kastília-La Mancha:

Z obce Nerpio, všetky katastrálne polygóny a/alebo parcely nachádzajúce sa vo výške viac ako 900 m.

Z obcí Yeste a Letur, všetky katastrálne polygóny a/alebo parcely nachádzajúce sa vo výške viac ako 900 m, ktoré patria do povodia rieky Taibilla.

Autonómna oblasť Murcia:

Z obce Moratalla, všetky katastrálne polygóny a/alebo parcely nachádzajúce sa vo výške viac ako 900 m, ktoré patria do povodia rieky Taibilla.

5. Súvislosť so zemepisnou oblasťou

CHOP „Nueces de Nerpio“ je založené na špecifických vlastnostiach primárneho materiálu, ktoré úzko súvisia so zemepisným pôvodom prostredníctvom prírodných a ľudských faktorov.

Špecifickosť zemepisnej oblasti

Oblasť výroby, povodie údolia Taibilla, je súčasťou južnej oblasti pohoria Sierra de Segura, geologického priesečníka Prebetických a Subbetických oblastí juhovýchodného Španielska. Okolie je hornaté, tvorené vápencovými a dolomitovými pásmami, pričom všetky sú v nadmorských výškach okolo 2000 [m]. Oblasť výroby „Nuez de Nerpio“ sa nachádza uprostred, je tvorená sústavou malých medzihorských údolí v nadmorskej výške viac ako 900 m. Oblasťou preteká rieka Taibilla, hlavný prítok Segury. Táto stredne vysoká horská oblasť vápencových a dolomitových skál tvorí typické agrolesnícke prostredie, v ktorom pôvodný orech Nerpio našiel svoju prirodzenú ekologickú niku, dokonale prispôsobenú v dôsledku postupnej selekcie poľnohospodármi z Nerpia od 16. storočia. Oblasť má významnú environmentálnu hodnotu a patrí do sústavy Natura 2000.

Podnebie je typické pre stredne vysoké horské oblasti. Vo všeobecnosti ho možno klasifikovať ako teplé kontinentálne/stredomorské, Csb podľa Köppenovej klasifikácie podnebia. Priemerné teploty sú od 10 oC do 15 oC (1981 – 2010). V oblasti dochádza k výraznému sezónnemu kolísaniu teploty s absolútnym maximom 45,7 oC a absolútnym minimom -15,7 oC a takisto k dennému kolísaniu v rozsahu až 22 oC na jar a na jeseň. Toto kolísanie je podporované teplotnými inverziami v údolí Taibilla, čo vedie k špecifickým podmienkam pestovania plodín. Okrem toho zrážky sú mierne, od 400 do 600 mm, s výrazným poklesom smerom na východ v dôsledku dezertifikácie juhovýchodného Španielska. Evapotranspirácia je vysoká, od 600 do 800 mm v závislosti od nadmorskej výšky.

Vlhkosť okolitého prostredia je nízka, s ročným priemerom 65 %. Vo všeobecnosti sú orechy vďaka svojej polohe v medzihorských údoliach dobre chránené pred vetrom.

Pôdy, v ktorých sa orechy pestujú, majú vápencovo-slieňový a dolomitový charakter, vznikli na fluviálnych usadeninách z obdobia štvrtohôr a terasách z čiastkového povodia rieky Taibilla. Štruktúra pôdy je rôzna, ale ide hlavne o hlinitú a ílovito-hlinitú pôdu. V dôsledku veľmi vysokých hladín uhličitanu vápenatého (až do 50 %) je pH veľmi vysoké, od 8,0 do 8,5. Úrovne organickej hmoty v týchto pôdach sú veľmi vysoké, presahujú 2 % a v niektorých prípadoch dosahujú až 4 % v hornej 20 cm vrstve. Ide o veľmi úrodné a vyvážené pôdy pre vlašské orechy.

Kvalita vody v povodí údolia Taibilla je dobrá, podľa klasifikácie Kalifornskej univerzity v Riverside dosahuje hodnoty C2-S1 až C3-S1. Vody sú sýtené a alkalické, pH 7,9 až 8,4, z dôvodu povahy horninového podložia.

Krajina obce Nerpio a údolia Taibilla bola od nepamäti formovaná pestovaním orechov. Terasy arabského pôvodu, ktoré vznikli už pred stáročiami, v 12. a 13. storočí, sú pozoruhodným prvkom, ktorý umožňuje záplavové zavlažovanie v takom strmom teréne. Zem je pretkaná hustou sieťou starých priekop, ktoré privádzajú vodu z rieky Taibilla a jej prítokov, ako aj s izolovanými prameňmi. Terasy sú rozmiestnené pozdĺž starovekých kamenných múrov, ktoré tvoria oporu pre svahy a acequias (staroveké zavlažovacie kanály). Táto tradičná pestovateľská prax a prítomnosť starých orechov predstavujú základné prvky krajiny a dedičstva pestovania plodín v Nerpiu a údolí Taibilla, ktoré tvoria ekologické prostredie na pestovanie pôvodného orecha jedinečného pre Španielsko. Je to starobylé prostredie upravené do terás.

Charakteristické vlastnosti

Jadro alebo semeno vlašského orecha z Nerpia má vysoký obsah tanínu, najmä z kyseliny galovej a kyseliny elagovej, čo dodáva výrobku špecifické vlastnosti. Z hľadiska zatuchnutia je veľmi stabilný, s trvanlivosťou viac ako rok. Má mierne horkastú chuť s pocitom trpkosti. Šupka je o niečo tmavšia: béžovo-bronzovo-gaštanová. Vysoké hladiny tanínu znamenajú vysokú antioxidačnú kapacitu ekvivalentnú Troloxu (TEAC ≥ 110 ±10 % μmol Trolox/g vlašských orechov). Vo vedeckej publikácii Inštitútu tukov a olejov v Seville (CSIC) [Vyššia rada pre vedecký výskum] sa preukazujú vynikajúce antioxidačné vlastnosti vlašských orechov z Nerpia v porovnaní s inými komerčnými odrodami: Nutritional composition and antioxidant activity of different walnut varieties (Junglans regia L.) from Nerpio (Spain) in comparison to commercial varieties [Nutričné zloženie a antioxidačná aktivita rôznych odrôd vlašských orechov (Junglans regia L.) z Nerpia (Španielsko) v porovnaní s komerčnými odrodami] [I. Viera-Alcaide a kol., Grasas y Aceites 70 (3), júl – september 2019.].

Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, dobrým menom alebo inými vlastnosťami výrobku (pre CHZO)

Vlašský orech z Nerpia má jedinečné fyzikálne, chemické a organoleptické vlastnosti. Považuje sa za ekotyp pochádzajúci z Nerpia so špecifickými vlastnosťami, ktoré sa ťažko reprodukujú mimo oblasti výroby.

Medzi rozlišovacie vlastnosti vlašských orechov z Nerpia patrí tmavá šupka jadier, dlhá trvanlivosť a odolnosť voči zatuchnutiu, mierne horká chuť a pocit trpkosti. Tieto vlastnosti sú spojené s ich vysokým obsahom tanínu, ako aj s ich vysokou antioxidačnou kapacitou (TEAC ≥ 110 μmol Trolox/g vlašských orechov), ktorá je oveľa vyššia ako v prípade iných vlašských orechov na trhu. Tieto vlastnosti takisto priamo súvisia s prírodnými a ľudskými faktormi: výber rastlinného materiálu, špecifické poľnohospodárske a klimatické podmienky na pestovanie spolu s prirodzeným sušením a skladovaním vlašských orechov.

1. Výber odrôd pôvodných orechov

Práca spojená s výberom orechov v Nerpiu sa datuje do 16. storočia, o čom svedčí „Plantón del Covacho“, starobylý orech z Nerpia starý asi 600 rokov. Pôvodné odrody z Nerpia sa vyznačujú tmavšou pigmentáciou a intenzívnejšou chuťou ako komerčné vlašské orechy. Je to v dôsledku priameho vplyvu pestovateľov vlašských orechov z Nerpia, ktorí po stáročia vyberali vlašské orechy s výraznejšou chuťou, mierne horkasté a trpké a tmavšie.

2. Špecifické poľnohospodárske a klimatické podmienky pestovania

Pôdne podmienky: Pôvodné odrody z Nerpia sú dokonale prispôsobené vysoko vápenatým podmienkam pôdy v údolí Taibilla s pH od 8 do 8,5 a viac ako 50 % uhličitanu vápenatého. Tieto vápenaté podmienky bránia príjmu fosforu z pôdy. V dôsledku toho majú vlašské orechy nedostatok tohto minerálu, čo vedie k väčšej fialovej pigmentácii listov a plodov, čo súvisí s vyššími hladinami antokyánov a iných fenolových zlúčenín, ako sú flavonoly, flavonoidy a taníny.

Klimatické podmienky: Stredomorské podmienky obce Nerpio sú typické pre juhovýchodný Pyrenejský polostrov so značným množstvom slnečného svitu, vysokými teplotami, nízkym množstvom zrážok a vysokým ETP, až 800 mm. Takéto podmienky vedú k nedostatku vody pre vlašské orechy počas leta, čo spúšťa syntézu tanínov z kyseliny galovej a kyseliny elagovej. V dôsledku toho pigmentácia šupky jadra stmavne. Výrazné denné teplotné výkyvy v údolí Taibilla, vyše 22 oC, uľahčené teplotnými inverziami v údolí, prispievajú k zvýšeniu obsahu tanínov vo vlašských orechoch v konečnej fáze dozrievania.

3. Špecifické prirodzené podmienky sušenia a skladovania vlašských orechov v Nerpiu

Chladné a suché podnebie jesene a zimy urýchľuje proces dehydratácie (sušenia) vlašských orechov. Medzi ďalšie faktory patrí zber v optimálnom bode dozrievania; tradičné prírodné sušičky; a takisto dobré podmienky skladovania pri miernych a stálych teplotách pod 20 oC a nízkej vlhkosti pod 75 %. Pred uvedením vlašských orechov na trh poskytujú tieto faktory vlašským orechom najlepšie podmienky na skladovanie a zachovávajú ich antioxidanty (taníny), čím spomaľujú proces zatuchnutia. Postupy zahŕňajúce umývanie a/alebo nútené sušenie nie sú zlučiteľné s CHOP „Nueces de Nerpio“.

Odkaz na uverejnenie špecifikácie výrobku

https://www.mapa.gob.es/es/alimentacion/temas/calidad-diferenciada/dop-igp/htm/DOP_Nueces_de_Nerpio_SolicitudRegistro%20.aspx

(1) Ú. v. EÚ L 343, 14.12.2012, s. 1.